Stinkstroompie word groen lafenis binne ure | George Herald
Stinkstroompie word groen lafenis binne ure
Volgens die munisipale woordvoerder, Chantel Edwards-Klose, is 'n verstopping op 3 November aangemeld en is dit dieselfde dag skoongemaak.
Journalist Michelle Pienaar | Tuesday, 10 November 2020, 12:01
Inwoners moes na bewering vir 'n paar weke met die stank saamleef. Foto: Michelle Pienaar
GEORGE NUUS EN VIDEO - Rioolwater wat vir etlike dae onverpoos in 'n waterkanaal gevloei het, het Maandagmiddag vinnig aandag gekry. Volgens 'n inwoner van dié buurt in Pacaltsdorp moes diegene wat langs die kanaal in Kloofstraat woon vir weke met die stank saamleef.
"'n Tweede verstopping het die naweek weer plaasgevind en is vandag [Maandag] uit die weg geruim," het sy gesê.
"By nadere ondersoek is bevind dat die rioolverbinding na een van die eiendomme in Kloofstraat, beskadig is, wat veroorsaak het dat ongewenste voorwerpe die stelsel binnedring. Dit het die verstopping veroorsaak. Die rioolverbinding is vandag herstel."
Voormalige DA-raadslid Edmund Bussack, is maar al te bly dat die probleem aandag gekry het.
"Ek woon hier langs die kanaal en ek was al raadop met die probleem," het hy gesê. "Kinders speel graag in die veldjie en diere drink ook van die water. Dit was regtig 'n naarheid. Ons is baie dankbaar dat die stroompie nou sommer ook skoongemaak is."